MTLS:กำไรไตรมาส 3/59 นิวไฮต่อแนะนำซื้อราคาเป้าหมาย 27.5 บาท
 MTLS คาดกำไรสุทธิ ไตรมาส 3/59 ที่ 342 ล้านบาท ยังคงทำจุดใหม่สูงสุดต่อเนื่อง โดยเติบโตโดดเด่นถึง +55% เทียบช่วงเดียวกันของปีก่อน, +14% เทียบไตรมาสก่อนหน้า คาดผลักดันจากการเติบโตของสินเชื่อแนะนำซื้อราคาเป้าหมาย 27.5 บาท
31 ต.ค. 2559

บล.โนมูระ พัฒนสิน ระบุในบทวิเคราะห์วันนี้ (31 ต.ค.) ว่า บริษัท เมืองไทย ลิสซิ่ง จำกัด (มหาชน) หรือ MTLS คาดกำไรสุทธิ ไตรมาส 3/59 ที่ 342 ล้านบาท ยังคงทำจุดใหม่สูงสุดต่อเนื่อง โดยเติบโตโดดเด่นถึง +55% เทียบช่วงเดียวกันของปีก่อน, +14% เทียบไตรมาสก่อนหน้า คาดผลักดันจากการเติบโตของสินเชื่อ
เนื่องจาก MTLS ยังเน้นขยายสาขาเชิงรุกทำให้ตอบสนองความต้องการสินเชื่อที่มีอยู่มากได้ ในไตรมาส 4 คาดกำไรสุทธิยังคงเติบโตได้ดีทั้ง เทียบช่วงเดียวกันของปีก่อน, เทียบไตรมาสก่อนหน้า และเดินหน้าทำจุดใหม่สูงสุด ผลักดันจากการเติบโตอย่างมากของสินเชื่อจากการขยายสาขาที่ครอบคลุมมากขึ้น รวมถึงเป็นช่วง high season ของการปล่อยสินเชื่อ 
ยังคงคำแนะนำ BUY โดยยังชอบ MTLS (BUY, TP27.5)จากที่มีพอร์ตสินเชื่อมีคุณภาพ NPL ต่ำ มี Coverage ratio ในระดับสูงมาก ประกอบกับการที่บริษัทยังมีแผนขยายสาขาเชิงรุก และพยายามเพิ่มความหลากหลายของสินค้ามากขึ้น ผลักดันให้กำไรสุทธิเพิ่มขึ้นก้าวกระโดด อย่างไรก็ตามในระยะกลางช่วง 1-2 ปีข้างหน้า
 ทั้ง SAWAD และ MTLS มีความเสี่ยงมากขึ้นจากการเปลี่ยนมาตรฐานบัญชีไปใช้ IFRS9 ในปี 2019 ที่จะอาจทำให้การตั้งสำรองสูงขึ้น  ซึ่งเรายังไม่ได้คำนวณผลกระทบนี้ในคาดการณ์ปัจจุบัน โดยบริษัทอยู่ระหว่างประเมินผลกระทบว่าต้องตั้งสำรองเพิ่มเติมหรือไม่